lipu tenpo 


nanpa tenpo 


jan pali 


jan Alonola + jan Kapesi Pake + jan Kasape 


+ jan Ke Tami + jan Lapate + jan pi nimi ala 


+ jan Sonatan li toki. 


jan Juwan + jan Kasape + jan Ke Tami 


+ jan Sonatan + jan Tepo 


li alasa e pakala toki. 


jan Alonola + jan Ke Tami + jan Simo 


li sitelen. 


jan Kasape li sijelo e lipu. 


kulupu 3 lipu tenpo li kulupu 
tokipona 4 kalama pi sitelen nimi 


jan Alonola + jan Sonatan li lawa e kulupu. 


DO 


G okama pona 


lon lipu tenpo! 
tenpo ... li kama 

lili li tawa wawa. 
tenpo sike tu wan 
pini la lipu tenpo 
nanpa wan li kama 
lon. ni li tenpo suli! 


lipu ni la jan Alonola 
li toki e ilo tenpo. 
taso lipu ni li jo e ijo 
ante suli kin. 

o kama sona e sin 

pi lipu tenpo e ken 
pi toki pona tawa 
nasin Juniko. 

o pona o musi 
kepeken lipu tenpo! 


- jan Sonatan 


5 — sitelen pona 
li ken ala ken 
lon nasin Juniko 


sona 7 o mama e kasi moku 
lon tomo sina 


8 o kepeken ala 
ilo ike ni 


9 ilo tenpo poki 


musi 10 alili ale: namako 


12 toki musi pi 
kijetesantakalu lawa 


13 toki sona: 
lipu lili pi kasi ma 


14 moli li nanpa 
15 seme li mi 


15  kijetesantakalu o 


lipu ni li tan kulupu 


lipu tenpo e.V. - 
kulupu ni li lon ma Tosi - 


mi pana e lipu ni 


lon tenpo nanpa 2024 - 


kulupu - 3 


O liputenpolikulupu 


tan jan Alonola 
tan jan Sonatan 


=» o sona! lipu tenpo li kama kulupu lawa. 


tenpo sike tu wan pini la, mi open e lipu 
tenpo. mi pana e lipu tenpo nanpa wan. 
tenpo li kama la mi kama kulupu pona li 
pana e lipu tenpo mute. 


tenpo pini lili la, kulupu pi lipu tenpo li kama 
kulupu lawa lon ma Tosi. toki Tosi la nimi 
ona li lipu tenpo e. V. (eingetragener Verein). 
ni li pona mute tawa mi, li pona mute tawa 
jan pali pi lipu tenpo. ni la, kulupu pi lipu 
tenpo li ken pali e ijo mute. mi wile toki e 

ijo ni. 

lipu tenpo li ken jo e poki mani. ni la, lipu 
tenpo li ken pana e mani tawa jan pi pali 
musi anu jan pi ilo musi. mani o suli e 
kulupu pi pali musi pi toki pona. ken la, mi 
ken kepeken mani tawa tenpo kulupu pi ma 
Elopa. ijo mute li ken a. 


suli la, kulupu li jo e lipu tenpo. jan wan 
taso ala li jo e ona. kulupu li wile ante e lipu 
tenpo la, kulupu li lawa e ona. jan li wile 
kama jo e mani la, kulupu li ken pana e 
mani. 


tenpo kama la, mi wile toki tawa kulupu 
lawa suli tan ni: kulupu lawa suli Tosi en 
kulupu lawa suli Elopa (EU) li pana e mani 
tawa kulupu lawa lili. kulupu lawa suli li wile 
e ni: jan li kulupu li pali e pona kulupu e 
pona musi. mi la, lipu tenpo li pali e ni. ken 
la, mi ken kama jo e mani tan ni li ken suli e 
pali pi lipu tenpo. 


tenpo ni la, jan Sonatan en jan Alonola li 
lawa e lipu tenpo. tenpo kama la, sina ken 
kama lawa e ona! sina ken lon kulupu pi lipu 
tenpo. ni la, sina ken toki e wile sina. tenpo 
sike la, jan li kulupu, li toki e wile ona, li 
kama e jan lawa sin. 


lipu tenpo li open e kulupu lon ma tomo 
Mase (Maastricht). ona li kama lon tenpo 
sike nanpa 2023 lon tenpo mun nanpa 7 lon 
tenpo suno nanpa 27. ni la, mi toki tawa jan 
pi sona lawa. ona li pona e lipu lawa pi lipu 
tenpo. mi pana e mani lili tawa ona. jan pi 
sona lawa li pana e lipu tawa kulupu lawa. 
taso nasin mi li pini ala: mi o open e poki 
esun, o toki tawa kulupu lawa ante mute, o 
pana e lipu mute! 


mi ale li wile e ni: sina ken kama jo e lipu 
tenpo lon. sina ken esun e lipu tenpo lon 

lon lipu Petejon (Patreon) kepeken mani lili. 
lipu tenpo li wile ala jo e mani mute, taso mi 
pali li pana e lipu kepeken mani. suli la sina 
lukin taso e lipu la ale li awen sama suli. I 


4 - toki pona 


kalama pi sitelen nimi 


tan jan Ke Tami 


= nimi li jo e kalama. taso mi wile pana e 


kalama nimi ale tawa sina la sina ken sona 
kepeken nasin seme? mi o kalama seme e 
kalama lili ni? a, nasin mute li ken. mi ken 
pana e kalama taso: jan ni li jan Losu — 
kalama pi nimi ona li ni - L, O, S, U. taso ni 
li ken ike tawa sona kute. ni la mi o seme. 
lon la mi ken wawa e kalama. taso nasin 


ante li lon. 


mi ken pana e kalama ante lon poka. pana 
ni la, sina ken sona kute pona. nasin li ni: 
kalama A en kalama E en kalama I en 
kalama O en kalama U li kalama suli li wile 
ala e kalama ante lon poka. kalama ante ale 
la kalama poka o lon. kalama seme o lon 
poka? kalama I li ken ike lon kalama T lon 
kalama J, kalama U en kalama O li ken ike 
lon kalama W. kalama E taso en kalama A 
taso li awen. kalama pi jan Losu li ken ni: 
La, O, Sa, U. ona li ken ni kin: Le, O, Se, U. 


taso nasin ante kin li awen ken. kalama 
poka wan li pona e sona kute la kalama 
poka tu li ken pona suli e kute. nimi pi jan 
Losu li ken ni: Ala, O, Asa, U. a, taso kalama 
Ala li sama nimi “ala” a. kalama E li ken 


pona tawa ni: Ele, O, Ese, U. 


taso nasin ante kin kin li awen ken. nasin 
sitelen la, mi ken pana e kalama wan 


kepeken nimi wan lon insa pi selo poki. 


Q [20719] 


ni li ken lon nasin uta kin. kalama pi nimi 
Losu li open sama nimi ni ale: lon, ona, 


supa, uta. 


suli la, nasin wan taso li lon ala. lon la, 
nasin ale li ken nasa tawa uta li ken nasa 
tawa kute. musi la, mi wile lukin e nasin 
ante wan: toki Inli en toki ante mute la, jan 
li mu wan e kalama ale tawa musi. mu musi 


ni la, jan li ken awen pona e kalama lon 


sona ona. 

61 =. 

mi ni sama la, mi kama lukin e ijo musi: 


A, E, I, Ja, Ka, La, Ma, 
Na, O, Pa, Sa, Ta, U, Wa 


sina kin li lukin ala lukin e ijo ni? kalama tu 
wan li sama nimi: Ka, La, Ma. kalama. sama 
a. ni la... mi ken ala ken kepeken nasin sama 


tawa ale pi mu musi? ken! 

ae i-jo ka-la-ma, ni o un-pa ton-si wan 
aaa, musi, musi. taso nimi “e” li lon ala 
pona. 


mi alasa e ijo kalama pona e toki pona: 


uta ni o kalama e ijo sewi anpa 
unpa tonsi kalama o wan taso e ni a 


uta waso kalama, ijo o pan e nia 


si-na a-wen ka-la-ma e i-jo o- pen u-ta 


so = 


ataso mi sona, mi sona: kalama “n” li lon 
pini la jan mute li kepeken nasin tenpo ante 
lon kalama. mi wile e nimi Kalama e kalama 


pini N ala la mi alasa sin e nimi ken: 


uta sewi kalama o pana e ijo a 
uta suwi kalama o pana e ijo a 
uta sewi kalama o pona e ijo a 
uta suwi kalama o ponae ijo a 
uta waso kalama o pana e ijo a 
uta waso kalama o pona e ijo a 


ijo uta sewi a o pini e kalama 


sitelen pona 
li ken ala ken 
lon nasin Juniko 


tan jan Ke Tami 


=) nasin sitelen mute li ken e toki pi lipu ni. 


taso lon la, jan mute li kepeken nasin pi 
mute ala. ona li wile pana e toki ni tawa lipu 
la, ona pana e sitelen kepeken nasin Lasina 
anu nasin pali sin pi jan Sonja. nasin ni 
nanpa wan la, kalama wan li kama sitelen 
wan. nasin ni nanpa tu la, nimi wan li kama 
sitelen wan. nasin ni li pona mute tawa mi. 
taso ona li sin a. sin ona la, mi wile pana e 
sitelen kepeken ona tawa ilo sina la, mi 
kama ala kama ken? ike la, mi ken ala pana 
e ijo pi wile mi tawa ilo ale. taso ni li ken 


awen ala. ni li ken ante. nasin li ken e ante. 


toki pona - 5 


uta suwi pini o kalama a e ijo 

waso uta kalama o pini e ijo a 
ijo pona kalama o sewi e uta a 
pona ijo kalama o uta e suwi a 
uta anu kalama o pu e ijo sewi 
uta anu kalama o suwi e ijo pu 


waso anu ijo pu o uta e kalama 


nasin ni li awen nasa, li musi taso. o awen 
ala e ona lon sona sina. o awen e ona lon 


musi sina, aaa. T 


jan li pana e sitelen tan ilo ona tawa ilo 
ante la, ilo nanpa wan en ilo nanpa tu o 
sona sama e sitelen. sona li ken tan nasin 
Juniko. nasin Juniko li pana e sona sitelen 
sama tawa ilo ante. ilo li awen sin e sona pi 
nasin ni la, ilo li ken sona e sitelen ale pi 
nasin ni. ni li pona sona ilo! sitelen sin li lon 
nasin ni la, mi ken pana e sitelen tawa ilo 


> 


ante a. mi wile! 


6 - toki pona 


kulupu li pali lon lipu pi suli mute li wile 
pana e ona tawa kulupu lawa pi nasin 
Juniko. kulupu lawa li lukin e lipu mi la lipu 
o pona tawa ona o kama e sitelen sin tawa 
nasin ona. pali mute li pini. pali mute li 
awen. pali mute li kama. taso mi kulupu li 


pilin pona wile. 


taso mi kama lukin e toki pi jan lukin: lipu pi 
pali mi li pini la, lipu ni li pona ala pona 
tawa kulupu lawa? ona li wile sona e ni la, 


mi wile toki e ijo ken. 


o sona! jan li pali e toki sin e sitelen sin 


sama jan Sonja lon tenpo ante. 


toki Olapi (Volapük) li jo e sitelen sin: 

da Oo tlu. toki Epelanto li jo e sitelen sin: 
Ĉe Gg Ah Ji Ss Ŭŭ. ona ale ala li lon toki 
Epelanto taso. taso ona li kama tan toki 
Epelanto, li lon nasin Juniko. ni la, sitelen 


sin pali li ken. 


taso kulupu Juniko li toki tawa mi kulupu la, 
lon sitelen taso li pona ala. ona li wile sona 
e ijo mute tan mi. jan pi mute seme li 
kepeken sitelen sin pi wile mi? mama ona 
Sonja taso anu jan pi mute lili taso li ken ala 
e sin sitelen tawa nasin. pona la, kulupu li 
lili ala li kepeken sitelen sin wile lon tenpo 
mute. jan li kepeken ala kepeken sitelen 
wile lon tenpo mute? lukin la, jan li kepeken 


sitelen ni lon tenpo ale a. 


sona sitelen li awen ala awen tawa jan pi 
sona ona ala? tomo lili pi sona sin anu tomo 
suli pi sona sin li pana ala pana e sona 
sitelen? sona sitelen li lon ala tomo ni, taso 


jan li awen kama sona e sitelen, li awen 


kama mute. jan li kama sona toki la, ona 
mute li kama sona sitelen kin. jan Kekan 
San en lipu mute en ilo mute li pana e sona 


sitelen. 


jan seme li kepeken sitelen? ona li kepeken 
sitelen lon ma seme? jan kulupu li lon ma 


mute mute li lon ilo mute li lon lipu mute. 


a, taso sitelen sin ante li tan toki sin pali, li 
lon ala nasin Juniko. ni li tan seme? jan 
Tokin (Tolkien) li pali e toki Kuwenja e toki 
Sintalin la, ona li pali e sitelen Tenwa kin. 
sitelen musi Ta Te li sitelen e tenpo kama, e 
mun weka, e tomo pi tawa mun, e jan pi 
mun weka la, kulupu Sinan pi sitelen ni li 
toki Sinan, li kepeken sitelen Sinan. jan li 
lukin pana e sitelen Tenwa, e sitelen Sinan 
tawa nasin Juniko, taso tenpo pi lipu ni la, 
ni li ken ala a. seme la, ni li kama ala ken? 
open la, kulupu pi nasin Juniko li wile e 
sitelen sin ni, taso ijo ike wan li lon li pakala 
e ken pana: sitelen sin pali ni li tan ala ma, 
li tan ala kulupu suli - sitelen li tan jan wan 
anu kulupu esun wan. ona tan li ken lawa e 


sitelen, li ken wile e mani lon sitelen. 


sitelen pi wile mi la, ni li sama ala sama? ala 
a! toki pi jan Sonja la, mama sitelen Sonja li 
lawa ala e sitelen, li wile ala e mani lon 


sitelen. 


ni ale la, mi pilin pona. sitelen pona pi wile 
mi li ken tawa nasin Juniko. lon la, ni li wile 
e pali mute a, e sona nasin wawa. pona la, 
jan mute li pali mute tawa ni. pona kin la, 
jan Lepeka li sona wawa e nasin, li pali 
mute kin. nasin li awen wile e pali, e tenpo. 


taso mi awen pali la, mi kama ken. I 


sona : 7 


o mama e kasi moku 


lon tomo sina 


tan jan Alonola 


=» kenla, sina jo ala e ma kasi sina. taso 


sina jo e supa pi poka lupa! sina wile la, 
sina ken mama e kasi moku lon tomo sina, 


lon supa pi poka lupa! 


sina ken mama e kasi mute lon tomo sina. 


mi toki e sona pi kasi luka lon anpa. 


kasi namako 

kasi namako mute li lon. ma mi la, sina ken 
esun e ona lon esun moku! namako li pona 
mute tawa moku. sina ken mama e namako 
kepeken tenpo lili. 

kasi pi kili loje 


kili loje pi suwi lili li pona mute tawa moku. 


kili loje suwi li pona kin, taso kasi ona li suli. 


sina jo e kili loje la, o open e ona. o kama jo 
e sike lili kasi tan ona. sina ken pana e sike 
lili lon poki ma. poki ni la, o pana e poki ma 
namako lon sewi pi sike lili. o pana e telo! 
tenpo ni la, o awen, o awen telo e ma. kasi 
li lon la, sina ken pana e ona lon poki ma 
suli. kasi li suli la, ona li ken kama pakala. 
tan ni la, ken la, o kepeken e palisa tan ni: 
kasi li ken pakala. ona li ken jo pona e kasi. 
ni la, kasi li awen pona. kas ona li loje la, 
sina ken moku e ona. 

kasi pi kili seli 

pilin uta seli li pona tawa sina la, o mama e 


kasi pi kili seli! kin la, kili sama pi seli ala li 


lon. sina ken kama jo e sike lili kasi tan ona. 


pali mama ona li sama kasi pi kili loje. tawa 


ona la o lukin e toki sewi. 


kasi pi kili poki 

kili poki li jo insa e kili lili. ona li jo e ijo 
pona tawa sijelo sina! sina moku ala e 
soweli la, kili poki li pona mute a. sina wile 
mama e kili poki, li wile lukin e ona la, o pali 
e ni: o kama jo e poki pi kule ala. o telo e 
lipu. o pana e lipu telo lon insa poki. o pana 
e kili lili lon selo insa poki. ni la, suno li ken 
suno e kili lili en sina ken lukin e ona. o 
awen telo e lipu! kasi li kama suli la, o pana 
e ona tawa poki ma. poki ma la, o pana kin e 
telo. 

kasi pi kili loje suwi lili 

kili loje lili li suwi a. mi la, ona li pona mute. 
kin la, telo ko ona li pona! kasi ona li lili. ni 
la, ona li pona mute tawa supa pi poka lupa 
sina! kasi ona li awen anpa, li tawa sewi 
ala. ni la, o kama jo e poki ma suli. o pana e 
sike kasi lili lon ma. o pana e telo. pona la, 
kasi pi kili loje lili li ken awen lon tenpo sike 
mute! ni la, sina ken moku e kili mute tan 


ona! I 


8 : sona 


o kepeken ala 
ilo ike ni 


tan jan Kasape 


=» jan mute li pali e pali pona - ona li pana e 


pali ona tawa kulupu - ni la jan ali li ken 
kepeken ona - jan li ni la ona o ni olin: sina 
kepeken pali pi jan ante la o toki e nimi ona 
lon pali sina o pana e pali sina kin tawa 


kulupu + jan mute pali li toki e ni - 


jan mute li kepeken pali pi jan ante - jan 
mute li pali e pali sin - jan li olin e pali li 
esun e pali - pali kulupu li kama mute - 


kulupu li wawa - 


taso kulupu ante li oko e pali ni ali - pali 
kulupu li mute suli - toki pi mute a li lon 
ona - ni li wawa - ona li wile kepeken wawa 
ni + tawa ni la ona li pali e ilo - ilo ni li kama 
moku e toki ali - ona li kama ken toki e toki 


mute tan ni - 


kulupu mama li kepeken pali kulupu - ni la 
ona o toki e nimi pi jan pali ali o pana e pali 
ona kin tawa kulupu - taso ona li ni ala - 
sina pana e mani tawa ona la ni taso la sina 
ken kepeken ilo ona - jan mute li pana e olin 
e wawa lon pali ona - taso ilo ike li moku e 
wawa ni li moli e olin ni : ona li esun ala li 


moku taso + 


ilo ni li pali e seme - ona li ken pali e pali 
sama kulupu - ni la kulupu olin li kama wile 


ala - ilo taso li wile - kulupu li ken moli - 


kulupu mama? li pali e ilo? pi ike suli : a jan 
mute li pali mute + taso ike li tawa ona : tan 
ni la o kepeken ala ilo ni o weka lon mama 


ona: I 


1 GitHub 


2 GitHub Copilot 


ilo tenpo poki 
tan jan Alonola 


tenpo ale la, jan li wile sona e tenpo. taso tenpo pini la, ilo tenpo 
li lon ala. ni la, jan li pali e ilo tenpo nanpa wan: ma Tosi la, jan 
mute li open pali e ilo tenpo. mute la, jan li toki e ni: jan Peta Enlan 
(Peter Henlein) li pali e ilo tenpo nanpa wan. ona ni li sike suli, li jo 
e luka wan taso. kin la, ona li tawa ike, li nasa. sina sona ike e 


tenpo tan ona. kama la, ilo tenpo li mu lon tenpo wan. 


tenpo kama la, ilo tenpo li kama ante. ona li kama lili, li tawa pona. 
ni la, sina sona e tenpo tan ona. jan li jo e poki lon len ona la, ilo 
tenpo li ken lon poki ni. ilo tenpo poki li lon! ona li kama jo e sinpin 
ni: sina ken lukin e insa ona. sina wile pana e wawa tawa ilo tenpo 
la, sina kepeken e ilo palisa. wawa li awen lon sike wawa pi ilo 
tenpo. sina wile ante e tenpo ilo la, sina kepeken kin e ilo palisa. 


sina kepeken e ilo palisa la, sina tawa sike e sike lili lon ilo tenpo. 


W poli 


ilo sin mute li kama lon, li pona e ilo tenpo. ma Mewika la, jan li 
open pali e ijo sama mute. ijo li sama la, jan li ken pali e ilo tenpo 
mute. ilo tenpo li pakala la, jan li ken pona e ona kepeken ijo sin. ni 


la, jan mute li ken esun e ilo tenpo kepeken mani lili. 


ma Elopa la, jan li ken pali ala e ilo tenpo mute tan ni: ma Mewika 
la, jan li pali e ilo tenpo mute pi mani lili. ni la, jan li pali e ilo tenpo 


pona a lon ma Suwasi. jan li esun e ona kepeken mani mute a. 


taso ilo tenpo sin li kama lon: jan li wile ala e ilo tenpo poki, li wile 
e ilo tenpo luka tan ni: ilo tenpo luka li lon luka. jan li ken lukin e 
ona kepeken pali lili. I 


sona : 


10 - musi 


O 


ali li ale: 
namako 


tan jan Kapesi Pake 


=» tenpo mun pini la, mi sitelen e lipu musi 


lili. nimi ona li “ali li ale.” ona li tawa “utala 
musi pi ma pona.” taso, mi ante lili e nimi pi 
nanpa lili lon lipu. sina ken lukin e pali pini 


lon lipu ni: https://tinyurl.com/ali-li-ale-a 


tenpo mun ni la, mi pana tawa lipu musi lili 
mi. mi pali e pini sin. mi wile e ni: ni li suli e 
toki e musi e sona lon lipu. o lukin pona e 


lipu “ali li ale: namako.” 
Ĉe 


musi toki mute li lon ma ni. 
taso, musi toki nanpa wan li lon. 
ona li musi utala ala. 

ona li musi soweli ala. 


ona li musi pi pali jan. 
o lukin e ona. 


lipu ma li ma ala. lipu ma li sitelen taso e ma. 
lipu ma li pona, la insa en selo ona li ken 
sama ma. lipu ma li sama ma, la ona li ilo 
suli. ma suli li lon kepeken nasin ni, li lawa e 
ma suli mute. nasin pi lipu ma li kama suli 
lon ma suli ni. pona suli, la lipu ma pi ma 
tomo li suli sama ma tomo! lipu ma pi ma 
suli li suli sama ma suli kin! lipu ma li ken len 
ema suli ale ni. lipu ma lili li jaki mute tawa 
jan. suli taso o lon. taso, lipu ma li suli pi 
mute ike lon tenpo ni. tenpo li kama, la lipu 
ma li kama suli suli! lipu ma li len e ma ale e 


telo ale. lipu ma li tawa kon weka kin. lipu 


ma li len e sike suli ale e sike suli ante. 
tenpo, la lipu ma li len e suno kin. lipu lon 
ale li lon lipu ma. jan ale li pali tawa lipu ma 
kin. lipu ma li ma li kama ma. lipu ma li kama 
ale. jan ale li kama lipu ma li kama lipu. 
sijelo lipu li kama ko. ma ale li kama ko. lipu 
ma li ken ala toki. lipu ma li ken ala tawa. 


lipu ma li ken ala lon. 


ala li lon. ala li lon tan wile sina. tan ni, la o 


wile ala e lipu ma pi suli sin. 


sina kute e musi ni anu seme? 
jan lili ali li kute e ona lon supa lape ona. 


ona li musi kute tawa ona. 


jan Tuli li lape kin. 

jan Tuli li lape taso. 

ona li tawa ala tan tomo pi jan Tuli. 
jan lawa Unu li moli ala e jan Tuli. 

jan lawa Nalanja li anpa ala e jan Tuli. 


jan Tuli li awen wawa lon tomo. 


tenpo lete li tawa ma Kapesi. 
tenpo lete li tawa ma Peta. 


lete ni li tan ma Peta, taso lete li sike suli e 


ma ali. 
ali li lete. 
lete li ali. 


ali li kama lete. 


lete la moli mute li tawa ma ali. 
soweli ali li moli. 

kala ali li moli. 

pipi ali li moli. 

ni li ike pilin. 

kasi li ala tan lete kin. 


ni li ike pilin. 


musi - 11 


kasi en soweli en kala en pipi li ala la jan li 
moku ala. 
jan li pilin e monsuta mute. 


monsuta o pini. 


toki pi jan Tuli la jan li pini ala pini utala? 
jan li wile e sona ni. 


jan li toki e ni lon tenpo ali. 


kulupu nanpa wan li lon. 


nimi ona li kulupu Kapesi. 


kulupu nanpa tu li lon. 


nimi ona li kulupu Peta. 


tenpo pini la kulupu ni tu li utala. 


tenpo ni la utala li ala e ona. 


lete li kama tan ni anu seme? 


lete li weka li pakala e ante ali. 


mani ona li suli ala. 


ona li sama lon tenpo ni. 


lon poka pi ma Kapesi la lon poka pi ma 
Peta la lon insa la kiwen li lon. 

kiwen ni li suli. 

insa kiwen ni la nimi tu li lon: “ali” en “ale” 
li lon. 


jan lawa pini li sitelen e nimi ni. 


nimi li sitelen la jan o wile sama sitelen. 


nimi li lawa e jan kepeken nasin ni. 


jan li ken pilin e ni: 


nimi “ali” li jo e kon ante e kon sin. 


taso, jan li sona ala e kon ante ni e kon sin 
ni. 


ken la ante ni en sin ni li lon ala li ijo ala. 


ante kalama li kalama pini li nasa. 


nasa o anpa e jan ale ala. 


kalama pini li kipisi e jan. 
kipisi jan li ike. 


tenpo sike mute li weka la jan o ken kute e 
toki ni: 

ma Peta li kama ala. 

ma Kapesi li kama ala. 


ma li kama wan. 


kulupu li wan. 


kulupu wan li ni. 


jan ni li kama wan lon lete. 


ni la nimi ma li ma Peta ala li ma Kapesi ala. 


tenpo kama la nimi ona li ma Alo. 


jan pi ma ni li pali e tomo telo tawa. 


ona li tawa lon ni. 


ona li weka tan ma li tawa ma ante. 


lipu ma ona li lili. 

lipu ma li kama lon li kama suli lon poka pi 
ma Alo. 

tenpo ale la utala li awen lon kulupu ali. 
taso la tenpo la pona la utala li ken pini 
kepeken pali suli kepeken wile pona. I 

toki musi pi 


kijetesantakalu lawa 


tan jan pi nimi ala 


=> kijetesantakalu Winsen li lawa e soweli ale. 


soweli ale li olin e ona tan ni: ona li lawa 
pona. ma soweli li ma kasi suli lon poka pi 
ma tomo. jan mute li lon ma ni. tenpo ala la 
jan en soweli li utala. taso tenpo lete li 
kama. jan li wile jo e moku tawa tenpo lete. 
tan ni la, jan li open alasa. kijetesantakalu 
lili li lukin e jan kama. ona li toki e ni 
kepeken kalama mute: “soweli ale o! jan 
mute li kama! ona li wile moli e mi mute!”. 
soweli Winsen li kute e kijetesantakalu lili, 
li pilin ike mute tan ni: moli soweli li ike 
tawa ona. taso ona li ken ala pali tan ni: ilo 


utala pi jan mute li wawa. 


jan li weka tawa soweli. taso ona li ken 
pana e moli tawa soweli kepeken ilo utala. 
soweli lili mute li jo ala e mama; soweli suli 
mute li jo ala e soweli lili. jan li pilin pona 
mute tan ni: insa pi sijelo soweli li moku 
pona tawa ona. soweli Winsen li pilin 
pakala mute. ona li wile pana e pilin pakala 


tawa jan ike. soweli mute kin li wile ni. 


tenpo suno kama la, soweli mute li open 
sona e nasin tan ni: ona li wile pana e pilin 
pakala tawa jan. kijetesantakalu Winsen li 
lukin e kon sewi. waso mute li lon ona. 
soweli Winsen li toki e ni: “waso mute ol o 
pana e ko jaki sina tawa jan!”. waso li pali e 
ni: ona li tawa ma tomo, li pana e ko jaki 
mute. tan ni la, jan li toki e pakala kepeken 
kalama mute. ni li pona tawa soweli, taso 


jan mute li pilin ike. tenpo ni la, ma tomo 


li nasa li pakala li jaki mute. 


tenpo kama poka la, jan ale li tawa sewi pi 
tomo ona. ilo moli li lon luka ona. jan li open 
pana e sike moli lili tawa waso. taso kon en 
lawa en oko pi jan ale li pakala tan ko jaki. 
tan ni la, sike moli lili li pakala ala e waso. 
tan ni la, soweli ale en waso ale li pilin pona 
mute al taso kijetesantakalu Winsen li wile 


e ni: soweli ale li pakala e pilin jan. 


tenpo pimeja kama la, soweli ale en waso 
ale li tawa ma tomo. kijetesantakalu mute li 
pakala e poki jaki. soweli li ike e sijelo jan. 
waso li pana e ko jaki tawa sewi tomo. kala 
mute li kama tan telo suli. ona li ni kepeken 
nasin nasa a! jan li toki e ni tawa soweli: 
“mi pilin ike! o pini e pakala! tenpo kama la, 


mi pakala ala e soweli! o pini! o pini!” 


tan ni la, soweli en waso en kala li pini e 
pakala. tenpo kama poka la, jan en soweli li 
pilin pona mute. tenpo ni la, jan li jo ala e 
ilo moli, waso li pana ala e ko jaki lon ma 
tomo! soweli ale li wile ala pakala e jan. jan 


li wile ala alasa e soweli. 


tenpo ni la, jan en soweli li utala ala! tan ni 
la, soweli ale li olin e kijetesantakalu lawa 


Winsen. pona li lon, utala li weka. I 


toki sona: 
lipu lili pi 
kasi ma 


tan jan Lapate 


> jan Wata Wiman (Walt Whitman, 1819- 


1892) li pali e toki musi li suli lon ni. ma 
Elena li jo e jan Omelo (Homéros). ma Loma 
li jo e jan Wekilijo (Vergilius). ma Italija li jo 
e jan Tante. sama la, ma Mewika li jo e jan 
Wiman. sama toki musi suli pi jan pali ni 
ante la, toki musi suli pi jan Wata Wiman li 


kama kon pi ma ona. 


ona li sitelen e lipu wan taso. nimi lipu li 

lipu lili pi kasi ma (“Leaves of Grass”). open 
la, lipu li lili. taso tawa tenpo la, lipu li kama 
suli. jan Wiman li sitelen e toki sin la, ona li 


pana e ona tawa lipu lili pi kasi ma. 


kipisi! wan pi lipu ona li suli mute. nimi ona 
li “toki musi pi mi sama.” ona li pona lukin, 

li pona kute tawa jan mute, tawa mi. mi toki 
ante e kipisi nanpa luka wan pi toki musi ni. 


o lukin. 


“jan lili li toki, li wile sona—kasi ma li seme? 
ona li pana luka e kasi tawa mi. 
nasin seme la mi ken toki e ni tawa jan lili 


ni? ona en mi li sona ala sama. 


pilin mi la, ken la, kasi ma li sama lipu, li 


sitelen e pilin mi, li laso, li wile pona. 

pilin mi la, ken la, kasi ma li len lili pi jan 
sewi. 

jan sewi li wile pana e ona. mi kama lukin e 
ona la, sona weka li kama lon lawa mi tan 
len ni. 

kon suwi ona li pona a tawa nena. 

nimi pi jan sewi li lon ona. jan li kama lukin 


e ona, li toki e ‘jan seme li jo e ona?’ 


pilin mi la, ken la, kasi ma kin li jan lili, li kili 


lili pi kasi laso ale. 


pilin mi la, ken la, kasi ma li sitelen, li 
sitelen sama lon ale. 

ona li toki e ni—lon ma suli lon ma lili la ona 
li suli sama e ona. 

tawa jan pimeja tawa jan walo la ona li suli 
sama e ona. 

jan ale la, mi pana e ijo sama, mi kama jo e 


ijo sama. 


tenpo ni la, lukin mi la, kasi ma li linja pona 


li lon ma ni—jan moli li lon anpa ona. 


luka suwi la, mi kepeken sina, kasi ma pi 


linja sama sike lili o. > 


jan Wata Wiman 


14 - musi 


ken la, sina tan sijelo pi mije sin. 

ken la, mi sona e mije ni la, mi olin e ona. 
ken la, sina tan mije pi sin ala. ken la, sina 
tan jan lili, sina tan luka pi mama sina. kin 


la, luka mama li kama sina. 


pimeja mute li lon kasi ma ni. taso kasi ma li 
kama tan mama meli, tan lawa ona walo. 
pimeja li lon—taso ona li tan mije pi sin ala, 
tan linja sinpin ona pi kule ala. 

pimeja li lon—taso ona li tan uta, tan insa 


ona loje. 


a! pini la, mi kama lukin e palisa uta mute! 
ona li toki. 
pilin mi la, ona li kama tan uta, li toki e ijo 


suli. 


mi wile toki ante e sona lili pi mije sin moli, 
e sona lili pi meli sin moli, 


e sona lili pi mije pi sin ala, e sona lili pi 


— moli 
linanpa 


tan jan Kapesi Pake 


mama meli, 


e sona lili pi jan lili pi luka mama. 


pilin sina la, mije sin li lon seme? mije pi sin 
ala li lon seme? 


meli li lon seme? jan lili li lon seme? 


ona ale li lon. ona ale li pona. 

kasi sin lili lili kin li toki e ni—moli li lon ala. 
kin la, moli li lon la, ona li mama e lon. awen 
moli la, ona li pini ala e lon. 


lon li kama lon la, moli li kama moli. 


ijo ale li awen tawa, li awen kama suli. ijo 
ala li kama pakala. 
moli en sona moli sina li ante a! moli li ken 


pana pona a!” E 


1 ijo suli li jo e ijo lili mute la ijo lili wan li kipisi ona 

seme li mi 


tan jan Alonola 


= mi jo e luka tu anu luka tu wan 
jan li lukin e mi, mi pona tawa jan 
mi jo e uta ala, taso ken la mi mu 


mi sona taso e nanpa luka luka tu 


luka mi li sama palisa, li tawa sike 
mi jo ala e noka; taso mi awen la ike 
jan la, mi kama jaki tan ni: mi awen 


sinpin mi li walo, selo mi li kiwen 


mi lili lon poki len, li suli lon tomo 


sina lukin e mi la, sina sona e tenpo 


kijete santakalo A tan jan Ke Tami 


kijetesantakalu o 


tan jan Ke Tami 


mi 
mo Kansa 
taso sina tok: 
e ni tan Seme 
ni li lon ala lipu 


se 


G Hello! You're looking at lipu tenpo, a magazine written in Toki Pona. 
Maybe you're new and want to know more about this language. Great! 


This page hopes to answer some of your questions. 


What is Toki Pona? 


Toki Pona is an elegant minimal language. It was created by the 


Canadian linguist Sonja Lang in 2001. It has only got 14 letters and 


about 130 words. 


Why would I learn Toki Pona? 


Despite how tiny the language is, it is still possible to describe any 


concept with it. This might fascinate you. Maybe you just want to take 


a break from the complex world we live in. Or perhaps you just want 


to talk to your friends without others knowing what you're saying. 


How can | learn Toki Pona, and where can | use it? 
There is the official book: Toki Pona: The Language of Good by Sonja 


Lang. It teaches how to use Toki Pona. Sonja made a Toki Pona 


Dictionary too. There are also several free online courses. You can 


find Toki Pona groups and learning resources on tokipona.org, the 


official website, as well as on our own website: liputenpo.org. 


Do you want to contribute? 
That's great! You can join us on 
liputenpo.org. We communicate 
in a Discord server. 


sina wile pali tawa lipu tenpo la o 
tawa lipu liputenpo.org - lon 
ona la sina ken tawa ma mi - jan 
pali li toki lon ona : sina kama 
lon kulupu la ni li pona a - 

